CELEX: 52021PC0173
Language: da
Date: 2021-04-12
Title: Forslag til RÅDETS AFGØRELSE om fastlæggelse af den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, om ændringerne til handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for at tage hensyn til Ecuadors tiltrædelse af handelsaftalen og for at ajourføre listen deri over voldgiftsmænd og eksperter i handel og bæredygtig udvikling

EUROPA-KOMMISSIONEN
            Bruxelles, den 12.4.2021
            COM(2021) 173 final
            2021/0092(NLE)
            Forslag til
            RÅDETS AFGØRELSE 
            om fastlæggelse af den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, om ændringerne til handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for at tage hensyn til Ecuadors tiltrædelse af handelsaftalen og for at ajourføre listen deri over voldgiftsmænd og eksperter i handel og bæredygtig udvikling
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side ("handelsaftalen"), om at ændre Handelsudvalgets afgørelser for at tage hensyn til Ecuadors tiltrædelse af aftalen og for at ajourføre listen deri over voldgiftsmænd og eksperter i handel og bæredygtig udvikling.
            
            
               2.Baggrund for forslaget
            
            
               2.1.Handelsaftalen 
            
            
               Handelsaftalen mellem Den Europæiske Union og dens medlemsstater på den ene side og Colombia og Peru på den anden side blev undertegnet i Bruxelles den 26. juni 2012. I overensstemmelse med Rådets afgørelse 2012/735/EU
                  1
                har handelsaftalen fundet midlertidig anvendelse for Peru fra den 1. marts 2013
                  2
                og for Colombia fra den 1. august 2013
                  3
               .
            
            
               Handelsaftalen blev ændret ved tiltrædelsesprotokollen til handelsaftalen mellem Den Europæiske Union og dens medlemsstater på den ene side og Colombia og Peru på den anden side for at tage hensyn til Ecuadors tiltrædelse, som blev undertegnet i Bruxelles den 11. november 2016
                  4
               . Handelsaftalen har fundet midlertidig anvendelse mellem Den Europæiske Union og dens medlemsstater på den ene side og Ecuador på den anden side siden den 1. januar 2017
                  5
               . 
            
            
               I handelsaftalens artikel 12 nedsættes Handelsudvalget, som består af repræsentanter for EU-parten og repræsentanter for hvert undertegnede Andesland, på ministerniveau eller de repræsentanter, som ministrene kan udpege. Handelsudvalget overvåger og letter gennemførelsen af handelsaftalen og den korrekte anvendelse af dens bestemmelser og vurderer andre måder at opnå dens generelle mål på. Handelsudvalget evaluerer og vedtager afgørelser som tilsigtet i denne handelsaftale vedrørende ethvert forhold, der henvises til det af de specialiserede organer, der nedsættes ved aftalen. Handelsudvalget træffer afgørelser med konsensus.
            
            
               Handelsudvalget har vedtaget afgørelser, som er nødt til at blive ændret for at tage hensyn til Ecuadors tiltrædelse af aftalen.
            
            
               Afsnit XII i handelsaftalen dækker alle tvister vedrørende fortolkningen eller anvendelsen af bestemmelserne i handelsaftalen, medmindre andet er fastsat i handelsaftalen. 
            
            
               Som følge af Ecuadors tiltrædelse skal Handelsudvalget ajourføre Handelsudvalgets forretningsorden, forretningsordenen og adfærdskodeksen for voldgiftsmænd, listen over voldgiftsmænd, forretningsordenen for ekspertgruppen vedrørende handel og bæredygtig udvikling og ekspertgruppen vedrørende spørgsmål, der er omfattet af afsnittet om handel og bæredygtig udvikling.
            
            
               2.2.Handelsudvalget 
            
            
               Handelsudvalget, der er nedsat ved handelsaftalens artikel 12, overvåger og letter gennemførelsen af handelsaftalen og den korrekte anvendelse af dens bestemmelser, evaluerer resultaterne af handelsaftalens anvendelse, navnlig udviklingen af de handelsmæssige og økonomiske forbindelser mellem parterne, overvåger arbejdet i alle specialiserede organer, der nedsættes ved handelsaftalen, og anbefaler alle nødvendige foranstaltninger, evaluerer og vedtager afgørelser vedrørende ethvert forhold, der henvises til det af de specialiserede organer og vedtager sin egen forretningsorden samt mødeplan og dagsorden for møderne. Handelsudvalget træffer afgørelser med konsensus. De vedtagne afgørelser er bindende for parterne, der træffer alle nødvendige foranstaltninger for at gennemføre dem. I de tilfælde, der er omhandlet i handelsaftalens artikel 12, stk. 4, træffes en afgørelse af EU-parten og det berørte undertegnende Andesland, idet afgørelsen kun gælder for disse parter, såfremt sådanne afgørelser ikke berører et andet undertegnende Andeslands rettigheder og forpligtelser (artikel 14, stk. 3).
            
            
               3.Den holdning, der skal indtages på Unionens vegne
            
            
               Dette forslag vedrørende en afgørelse af Rådet om fastlæggelse af den holdning, der skal indtages på Den Europæiske Unions vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Ecuador og Peru på den anden side, om at ændre handelsudvalgets afgørelser for at tage hensyn til Ecuadors tiltrædelse af handelsaftalen og for at ajourføre listen deri over voldgiftsmænd og eksperter i handel og bæredygtig udvikling.
            
            
               Afgørelsen om at opstille denne liste over voldgiftsmænd fra Ecuador burde være truffet på det første møde i Handelsudvalget, og den skal nu træffes snarest muligt for fuldt ud at gennemførehandelsaftalens afsnit XII om tvistbilæggelse. 
            
            
               Parterne i handelsaftalen drøftede Handelsudvalgets påtænkte afgørelse og blev enige om, at Handelsudvalget med forbehold af Unionens beslutningsprocedurer bør vedtage denne afgørelse i anden halvdel af 2020. 
            
            
               Afgørelsen er afgørende for fuldførelsen af den institutionelle ramme for handelsaftalen og dermed for at sikre en gnidningsløs gennemførelse af handelsaftalen.
            
            
               4.Retsgrundlag
            
         
         
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  6
               .
            
            
               4.1.2.Princippernes anvendelse på det foreliggende tilfælde
            
            
               Handelsudvalget er et organ nedsat ved en aftale, nemlig handelsaftalen mellem Den Europæiske Union og dens medlemsstater på den ene side og Colombia og Peru på den anden side.
            
            
               Den afgørelse, som Handelsudvalget skal vedtage, er en retsakt, der har bindende retsvirkninger, jf. handelsaftalens artikel 14, stk. 2. Den påtænkte retsakt supplerer eller ændrer ikke den institutionelle ramme for handelsaftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold, dvs. at ændre Handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for bl.a. at ajourføre listen deri over voldgiftsmænd og eksperter i handel og bæredygtig udvikling, hører under den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF, særlig stk. 4. 
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, i TEUF sammenholdt med artikel 218, stk. 9.
            
            
               5.Offentliggørelse af den påtænkte retsakt
            
            
               Da Rådets retsakt vil ændre Handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014, bør den offentliggøres i Den Europæiske Unions Tidende efter vedtagelsen.
            
            
               2021/0092 (NLE)
            
            
               Forslag til
            
         
         
            
               RÅDETS AFGØRELSE
            
            
               om fastlæggelse af den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, om ændringerne til handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for at tage hensyn til Ecuadors tiltrædelse af handelsaftalen og for at ajourføre listen deri over voldgiftsmænd og eksperter i handel og bæredygtig udvikling
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger: 
            
            
               (1)Handelsaftalen mellem Den Europæiske Union og dens medlemsstater på den ene side og Colombia og Peru på den anden side ("handelsaftalen") blev undertegnet i Bruxelles den 26. juni 2012. I overensstemmelse med Rådets afgørelse 2012/735/EU
                  7
                har handelsaftalen fundet midlertidig anvendelse mellem Unionen og dens medlemsstater og Peru fra den 1. marts 2013 og Colombia fra den 1. august 2013.
            
            
               (2)Handelaftalen blev ændret ved tiltrædelsesprotokollen for at tage hensyn til Ecuadors tiltrædelse, som blev undertegnet i Bruxelles den 11. november 2016
                  8
               . I overensstemmelse med Rådets afgørelse 2012/735/EU
                  9
                har handelsaftalen fundet midlertidig anvendelse mellem Unionen og dens medlemsstater og Ecuador fra den 1. januar 2017.
            
            
               (3)Handelsudvalget kan i overensstemmelse med artikel 13, stk. 2, litra g), nr. vi), i handelsaftalen fremme opfyldelsen af aftalens mål gennem modifikationer, der er omhandlet i aftalen, af andre bestemmelser, som kan ændres af Handelsudvalget i henhold til en udtrykkelig bestemmelse i denne aftale.
            
            
               (4)Handelsudvalget kan i henhold til handelsaftalens artikel 13, stk. 5, træffe enhver anden beslutning som tilsigtet i handelsaftalen i forbindelse med udøvelsen af sine opgaver i henhold til artikel 13.
            
            
               (5)Handelsudvalget vedtager ved skriftlig procedure en afgørelse om ændring af dets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014.
            
            
               (6)Den holdning, der skal indtages på Unionens vegne i Handelsudvalget, bør fastlægges, da afgørelsen får bindende virkning for Unionen.
            
            
               (7)Ved Handelsudvalgets afgørelse nr. 1/2014 blev forretningsordenen vedtaget i henhold til handelsaftalens artikel 13, stk. 1, litra j).
            
            
               (8)Ved Handelsudvalgets afgørelse nr. 2/2014 blev forretningsordenen og adfærdskodeksen for voldgiftsmænd vedtaget i henhold til handelsaftalens artikel 13, stk. 1, litra h), og artikel 315.
            
            
               (9)Ved Handelsudvalgets afgørelse nr. 3/2014 blev listen over voldgiftsmænd opstillet i henhold til handelsaftalens artikel 304, stk. 1 og 4.
            
            
               (10)Ved Handelsudvalgets afgørelse nr. 4/2014 blev forretningsordenen for ekspertgruppen vedrørende handel og bæredygtig udvikling vedtaget i henhold til handelsaftalens artikel 284, stk. 6.
            
            
               (11)Ved Handelsudvalgets afgørelse nr. 5/2014 blev ekspertgruppen vedrørende spørgsmål, der er omfattet af afsnittet om handel og bæredygtig udvikling nedsat i henhold til handelsaftalens artikel 284, stk. 3. 
            
            
               (12)For at tage hensyn til Ecuadors tiltrædelse af handelsaftalen og på grund af behovet for at ajourføre listen over voldgiftsmænd og eksperter i handel og bæredygtig udvikling bør Handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 ændres —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, om ændringerne til Handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014, baseres på Handelsudvalgets udkast til afgørelse, der er knyttet til nærværende afgørelse.
            
            
               Artikel 2
            
            
               Handelsudvalgets afgørelse offentliggøres efter vedtagelsen i Den Europæiske Unions Tidende.
            
            
               Artikel 3
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 354 af 21.12.2012, s. 1.
               
               
                  
                     (2)
                  
                        EUT L 56 af 28.2.2013, s. 1.
               
               
                  
                     (3)
                  
                        EUT L 201 af 26.7.2013, s. 7.
               
               
                  
                     (4)
                  
                        EUT L 356 af 24.12.2016, s. 3.
               
               
                  
                     (5)
                  
                        EUT L 358 af 29.12.2016, s. 1.
               
               
                  
                     (6)
                  
                        Sag C-399/12, Tyskland mod Rådet (OIV), ECLI:EU:C:2014:2258, præmis 61-64. 
               
               
                  
                     (7)
                  
                        Rådets afgørelse 2012/735/EU af 31. maj 2012 om undertegnelse på Den Europæiske Unions vegne og midlertidig anvendelse af handelsaftalen mellem Den Europæiske Union og dens medlemsstater på den ene side og Colombia og Peru på den anden side (EUT L 354 af 21.12.2012, s. 1).
               
               
                  
                     (8)
                  
                        EUT L 356 af 24.12.2016, s. 3.
               
               
                  
                     (9)
                  
                        Rådets afgørelse (EU) 2016/2369 af 11. november 2016 om undertegnelse på Unions vegne og midlertidig anvendelse af tiltrædelsesprotokollen til handelsaftalen mellem Den Europæiske Union og dens medlemsstater på den ene side og Colombia og Peru på den anden side for at tage hensyn til Ecuadors tiltrædelse af aftalen (EUT L 356 af 24.12.2016, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 12.4.2021
            COM(2021) 173 final
            BILAG 
            til
            Rådets afgørelse
            om fastlæggelse af den holdning, der skal indtages på Unionens vegne i det handelsudvalg, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, om ændringerne til handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for at tage hensyn til Ecuadors tiltrædelse af handelsaftalen og for at ajourføre listen deri over voldgiftsmænd og eksperter i handel og bæredygtig udvikling
            
               
         
         
            
               UDKAST TIL
            
            
               AFGØRELSE nr. 2/2021 TRUFFET AF EU-COLOMBIA-PERU-ECUADOR-HANDELSUDVALGET
            
            
               af XXX
            
            
               om ændring af afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 for at tage hensyn til Ecuadors tiltrædelse af handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side og for at ajourføre listen over voldgiftsmænd og eksperter i handel og bæredygtig udvikling 
            
            
               HANDELSUDVALGET HAR — 
            
            
               under henvisning til handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side ("handelsaftalen"), særlig artikel 13, og 
            
            
               ud fra følgende betragtninger: 
            
            
               (1)Handelsudvalget kan i overensstemmelse med artikel 13, stk. 2, litra g), nr. vi), i aftalen fremme opfyldelsen af aftalens mål gennem modifikationer, der er omhandlet i aftalen, af andre bestemmelser, som kan ændres af Handelsudvalget i henhold til udtrykkelig bestemmelse i denne aftale. I henhold til artikel 13, stk. 5, i aftalen kan Handelsudvalget træffe enhver anden beslutning som tilsigtet i aftalen i forbindelse med udøvelsen af sine opgaver i henhold til nævnte artikel.
            
            
               (2)Ved afgørelse nr. 1/2014 blev forretningsordenen vedtaget i henhold til aftalens artikel 13, stk. 1, litra j).
            
            
               (3)Ved afgørelse nr. 2/2014 blev forretningsordenen og adfærdskodeksen for voldgiftsmænd vedtaget i henhold til aftalens artikel 13, stk. 1, litra h), og artikel 315.
            
            
               (4)Ved afgørelse nr. 3/2014 blev listen over voldgiftsmænd opstillet i henhold til aftalens artikel 304, stk. 1 og 4.
            
            
               (5)Ved afgørelse nr. 4/2014 blev forretningsordenen for ekspertgruppen vedrørende handel og bæredygtig udvikling vedtaget i henhold til aftalens artikel 284, stk. 6.
            
            
               (6)Ved afgørelse nr. 5/2014 blev ekspertgruppen vedrørende spørgsmål, der er omfattet af afsnittet om handel og bæredygtig udvikling, nedsat i henhold til aftalens artikel 284, stk. 3. 
            
            
               (7)For at tage hensyn til Ecuadors tiltrædelse af handelsaftalen og på grund af behovet for at ajourføre listen over voldgiftsmænd og eksperter i handel og bæredygtig udvikling bør Handelsudvalgets afgørelse nr. 1/2014, nr. 2/2014, nr. 3/2014, nr. 4/2014 og nr. 5/2014 ændres —
            
            
               VEDTAGET DENNE AFGØRELSE: 
            
            
               Artikel 1
            
            
               I bilaget til EU-Colombia-Peru-Handelsudvalgets afgørelse nr. 1/2014 af 16. maj 2014 om vedtagelse af forretningsordenen for Handelsudvalget, jf. artikel 13, stk. 1, litra j), i handelsaftalen mellem Den Europæiske Union og dens medlemsstater på den ene side og Colombia og Peru på den anden side [2015/1045], foretages følgende ændringer:
            
            
               1.I artikel 1 foretages følgende ændringer:
            
            
               a) stk. 1 affattes således: 
            
         
         
            
               "1. Handelsudvalget, som er nedsat i overensstemmelse med artikel 12 i handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side ("aftalen"), udfører sine opgaver i henhold til artikel 12 i aftalen og tager ansvaret for gennemførelsen og den korrekte anvendelse af aftalen."
            
            
               b) stk. 3 affattes således:
            
            
               "3. Formandskabet for Handelsudvalget varetages på skift for en periode på et år af ministeren for handel, industri og turisme i Colombia, ministeren for udenrigshandel og turisme i Peru, ministeren for produktion, udenrigshandel, investering og fiskeri i Ecuador og det medlem af Europa-Kommissionen, der har ansvaret for handel. Første periode begynder på datoen for afholdelsen af Handelsudvalgets første møde og slutter den 31. december samme år. Formanden kan træffe aftale om at lade sig repræsentere af sine stedfortrædere, jf. artikel 12, stk. 2, i aftalen."
            
            
               2.Artikel 3, stk. 1, affattes således: 
            
            
               "1. Handelsudvalget mødes én gang om året eller efter anmodning fra en af parterne, jf. artikel 12, stk. 2, i aftalen. Møderne afholdes på skift i Bogotá, Bruxelles, Lima og Quito, medmindre parterne bestemmer andet."
            
            
               Artikel 2
            
            
               I bilaget til EU-Colombia-Peru-Handelsudvalgets afgørelse nr. 2/2014 af 16. maj 2014 om vedtagelse af forretningsordenen og adfærdskodeksen for voldgiftsmænd, jf. artikel 13, stk. 1, litra h), og artikel 315 i handelsaftalen mellem Den Europæiske Union og dens medlemsstater på den ene side og Colombia og Peru på den anden side [2015/1046], foretages følgende ændringer:
            
            
               1.I regel 1 affattes litra a) således: 
            
            
               "a) "aftalen": handelsaftalen mellem Colombia og Peru på den ene side og EU og dets medlemsstater på den anden side, der blev undertegnet i Bruxelles den 26. juni 2012, som ændret ved protokollen om Ecuadors tiltrædelse af aftalen, der blev undertegnet den 11. november 2016"
            
            
               2.Regel 7 affattes således: 
            
            
               "7. Hvis den sidste dag af fristen for indgivelse af et dokument er en lovfæstet fridag i Colombia, Peru, Ecuador eller EU, kan dokumentet indgives den efterfølgende arbejdsdag."
            
            
               3.Regel 33 affattes således:
            
            
               "33. Medmindre tvistens parter aftaler andet, afholdes høringen i Bruxelles, hvis den klagende part er Colombia, Peru eller Ecuador, og i henholdsvis Bogotá, Lima eller Quito, hvis den klagende part er EU."
            
            
               Artikel 3
            
            
               I bilaget til EU-Colombia-Peru-Handelsudvalgets afgørelse nr. 3/2014 af 16. maj 2014 om opstilling af listen over voldgiftsmænd, der er omhandlet i artikel 304, stk. 1 og 4, i handelsaftalen mellem Den Europæiske Union og dens medlemsstater på den ene side og Colombia og Peru på den anden side [2015/1047], foretages følgende ændringer:
            
            
               1.I "listen over voldgiftsmænd, der er omhandlet i artikel 304, stk. 1, i aftalen" foretages følgende ændringer:
            
            
               a) i listen "Voldgiftsmænd foreslået af Colombia", affattes nr. 2 og 3 således: 
            
            
               "2.Javier Gamboa
            
            
               3.Claudia Orozco"
            
            
               b) følgende liste indsættes mellem listen "Voldgiftsmænd foreslået af Colombia" og listen "Voldgiftsmænd foreslået af EU":
            
         
         
            
               "Voldgiftsmænd foreslået af Ecuador
            
            
               1.Hugo Perezcano Díaz 
            
            
               2.Alejandro Sánchez
            
            
               3.Carlos Vejar 
            
            
               4.Alan Yanovich 
            
            
               5.Andrés Jana"
            
            
               c) i listen "Voldgiftsmænd foreslået af Peru", affattes nr. 4 og 5 således: 
            
            
               "4.Victor Saco
            
            
               5.Javier Hernando Illescas Mucha"
            
            
               d) i listen "Formænd" affattes nr. 2 således:
            
            
               "2.Pedro Negueloaetcheverry (Ecuador)"
            
            
               2.I den "Supplerende liste over voldgiftsmænd, som har ekspertise om bestemte spørgsmål inden for sektorer, der er omfattet af aftalen, omhandlet i artikel 304, stk. 4, i aftalen" foretages følgende ændringer:
            
            
               a) under overskriften "Eksperter i varehandel" indsættes følgende liste mellem listen "Voldgiftsmænd foreslået af Colombia" og listen "Voldgiftsmænd foreslået af EU":
            
            
               "Voldgiftsmænd foreslået af Ecuador
            
            
               1.Pablo Bentes 
            
            
               2.Jan Bohanes 
            
            
               3.Sofía Bonilla"
            
            
               b) under overskriften "Eksperter i handel med tjenester, virksomheder, konkurrence, intellektuel ejendomsret og offentlige indkøb" indsættes følgende liste mellem listen "Voldgiftsmænd foreslået af Colombia" og listen "Voldgiftsmænd foreslået af EU":
            
            
               "Voldgiftsmænd foreslået af Ecuador
            
            
               1.Gustavo Guerra 
            
         
         
            
               2.Alfredo Corral 
            
            
               3.Genaro Eguiguren"
            
            
               c) under overskriften "Eksperter i handel med tjenester, virksomheder, konkurrence, intellektuel ejendomsret og offentlige indkøb" affattes nr. 2 i listen "Formænd" således:
            
            
               "2.Tania Voon" 
            
            
               Artikel 4
            
            
               I bilaget til EU-Colombia-Peru-Handelsudvalgets afgørelse nr. 4/2014 af 16. maj 2014 om vedtagelse af forretningsordenen for ekspertgruppen vedrørende handel og bæredygtig udvikling, jf. artikel 284, stk. 6, i handelsaftalen mellem Den Europæiske Union og dens medlemsstater på den ene side og Colombia og Peru på den anden side [2015/1048], foretages følgende ændringer:
            
            
               1. I regel 1 affattes litra a) således:
            
            
               "a)"aftalen": handelsaftalen mellem Colombia og Peru på den ene side og EU og dets medlemsstater på den anden side, der blev undertegnet den 26. juni 2012, som ændret ved protokollen om Ecuadors tiltrædelse af aftalen, der blev undertegnet den 11. november 2016."
            
            
               Artikel 5
            
            
               I bilaget til EU-Colombia-Peru-Handelsudvalgets afgørelse nr. 5/2014 af 16. maj 2014 om nedsættelse af en ekspertgruppe vedrørende spørgsmål, der er omfattet af afsnittet om handel og bæredygtig udvikling, jf. artikel 284, stk. 3, i handelsaftalen mellem Den Europæiske Union og dens medlemsstater på den ene side og Colombia og Peru på den anden side [2015/1049], foretages følgende ændringer:
            
            
               1.I listen "Eksperter" tilføjes nr. 13, 14, 15 og 16:
            
            
               "13.María Amparo Albán 
            
            
               14.Alice Tipping 
            
            
               15.Leopoldo González
            
            
               16.Fabián Jaramillo"
            
            
               2.I listen "Formænd" tilføjes nr. 7 og 8:
            
            
               "7.Jacob Olander 
            
            
               8.Martín Padulla".
            
            
               Artikel 6
            
            
               Denne afgørelse træder i kraft den […].
            
         
         
            
               Denne afgørelse udfærdiges på de officielle sprog for parterne i aftalen, idet hver af disse tekster har samme gyldighed.
            
            
               Udfærdiget i […].
            
            
               På Handelsudvalgets vegne